Ший 90 шу даьннадале а, из байт яхаш а, ший лоархIам бовнза а я. Хала хете а, тахан болаш ба кхалсага деша дезац яха уйла хьаллоацаш бола нах. Царех цхьачар уж халла деша ухийт 9 класс яккхалца, тIаккха маьре дIалу. Берригача кхалнаьха кхелаш иштта хиннаяларе, вай къаман хургбацар кхалнаха юкъера хьабаьнна Iилманхой, хьехархой, лораш, журналисташ, суртанчаш, артисташ, кхы дуккхабараш. ТIаккха ийрча хургдар вай вахар. Ювцаш йола стихотворени Iомаю школе, из юкъейихьай ийслагIча классе Iомадеча йоазошта. Берашта шоашта дукха езачарех а дагахьа Iомаечарех а я из. Цар сакхетамашка кIеззига йита а бакъахьара лар ют аьнна хет сона цо. Из да моллагIча дикача йоазон керттера декхар.